An dahon kan tinamon na Colocasia esculenta iyo an mayor na sangkap kaini. Ginugutaan ini na pwedeng labas pa asin dai pinaalang o idtong binalad sa saldang. Arin man igdi sa duwa, pareho ini kinikirinit asin pinipili idtong bakong magatol asin bakong makurasil o makunot. An natong ibang tinanom sa linsa ta an huri may natubong dakulang laman o unod alagad an dahon-linsa (na mas nadarakul kisa sa dahon natong) pwede man gutaan pero bakong arog kalomhok sa dahon natong asin ta medyo matagas an mga gusok kan dahon, ini hinihimoro asin dai ibinabali sa pagluto.